b"\n_START_ARTICLE_\nRennebu\n_START_SECTION_\nNavn\n_START_PARAGRAPH_\nRennebu (norr\xc3\xb8nt Rennab\xc3\xba) er et gammelt bygdenavn. Forleddet er trolig genitiv pluralis av renna f 'renn, ferd, ferdsel', sisteleddet er b\xc3\xba n 'bygd, distrikt'. Betydningen av navnet blir da 'veibygda, ferdselsbygda; bygda med mye gjennomgangstrafikk'. Hovedveien (og den gamle pilegrimsleden) fra Gudbrandsdalen til Trondheim gikk over Oppdal og Rennebu. Rennebu er en ganske spesiell bygd i den forstand at hovedtrafikken gikk p\xc3\xa5 tvers av dalf\xc3\xb8ret (i de fleste andre bygder fulgte en elva og hoveddalf\xc3\xb8ret).\n_START_SECTION_\nSamfunn\n_START_PARAGRAPH_\nI 1966 ble Innset sogn innlemmet i kommunen, som til da hadde v\xc3\xa6rt en del av Kvikne kommune. Folk fra Rennebu omtales som rennbygger._NEWLINE_Rennebu prestegjeld tilh\xc3\xb8rer Gauldal prosti i Nidaros bisped\xc3\xb8mme.\n_START_SECTION_\nSamferdsel\n_START_PARAGRAPH_\nE6 g\xc3\xa5r gjennom Rennebu. Rv3 tar av fra Ulsberg over Kvikne til \xc3\x98sterdalen. Fylkesvei 700 tar av fra Berk\xc3\xa5k og g\xc3\xa5r ned hoveddalen til Orkanger._NEWLINE_Dovrebanen g\xc3\xa5r igjennom kommunen, og regiontogene stopper p\xc3\xa5 Berk\xc3\xa5k stasjon. Tidligere var det ogs\xc3\xa5 togstopp p\xc3\xa5 Ulsberg stasjon.\n_START_SECTION_\nKommunev\xc3\xa5pen\n_START_PARAGRAPH_\nRennebu sitt kommunev\xc3\xa5pen symboliserer f\xc3\xb8rst og fremst Rennebu kirke, som har Y-formet grunnplan. Dessuten representerer den omvendte Y til en viss grad utformingen av bygda med Berk\xc3\xa5k som sentrum og armer mot Soknedal, Oppdal og Meldal. Hengebj\xc3\xb8rk er kommuneblomsten.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er en utescene mellom Berk\xc3\xa5k skole og Rennebuhallen. Til daglig brukes omr\xc3\xa5det av skolen. Ellers blir omr\xc3\xa5det brukt s\xc3\xa6rlig i forbindelse med Rennebumartnan, men ogs\xc3\xa5 andre st\xc3\xb8rre og mindre arrangementer i kommunen. Stedet ble \xc3\xa5pnet 1. januar 2000 er designet av arkitektstudent Rannveig Landr\xc3\xb8 og best\xc3\xa5r av en stor stienblokk i Rennebugranitt 8 icegreen, som ogs\xc3\xa5 blir brukt i det nye operahuset i Oslo) . Denne blokken fungerer som bakvegg. Gulvet er av kleberstein, som ogs\xc3\xa5 er fra omr\xc3\xa5det. Stenen i Nidarosdomen er ogs\xc3\xa5 hentet herifra._NEWLINE_Tusen\xc3\xa5rstreet er plantet ved jernbanestasjonen p\xc3\xa5 Berk\xc3\xa5k."